Φραντσέσκο Μορίνι

Ο Φραντσέσκο Μορίνι (12 Αυγούστου 1944 – 31 Αυγούστου 2021) ήταν Ιταλός επαγγελματίας ποδοσφαιριστής που αγωνιζόταν ως αμυντικός. Αγωνίστηκε για την εθνική ομάδα της Ιταλίας στο Παγκόσμιο Κύπελλο του 1974,    ενώ είχε συνολικά 11 συμμετοχές με την εθνική ομάδα. Έπαιξε για ομάδες όπως η Σαμπντόρια και κυρίως, η Γιουβέντους, με την οποία σημείωσε μεγάλη επιτυχία.

Μετά την συνταξιοδότησή του, εργάστηκε ως αθλητικός διευθυντής της Γιουβέντους για αρκετά χρόνια. 

 Συλλογική καριέρα 
αριστερά|μικρογραφία| Ο Μορίνι (αριστερά) παίζοντας για τη Γιουβέντους το 1974 εναντίον του εμβληματικού αντιπάλου του, της Ίντερ και μελλοντικού συμπαίκτη του στη Γιουβέντους, Ρομπέρτο Μπονινσένια.
Ο Μορίνι έκανε το ντεμπούτο του στη Σέριε A για τη Σαμπντόρια σε μια ήττα με 2-0 απέναντι στη Ρόμα στις 2 Φεβρουαρίου 1964 και το 1969 πήρε μεταγραφή στη Γιουβέντους.  Έκανε 387 εμφανίσεις στη Σέριε A, καθώς και 30 στη Σέριε B με τη Σαμπντόρια τη σεζόν 1966–67, κατά την οποία κατέκτησε τον τίτλο.

Κατά τη διάρκεια μιας εξαιρετικά επιτυχημένης εγχώριας και ευρωπαϊκής θητείας με τη Γιουβέντους, ο Μορίνι κατέκτησε πέντε τίτλους Σέριε A, ένα Κύπελλο Ιταλίας τη σεζόν 1978–79 και το Κύπελλο ΟΥΕΦΑ της σεζόν 1976–77, φτάνοντας επίσης στον τελικό του Κυπέλλου Πρωταθλητριών της σεζόν 1972–73 και στον ημιτελικό του Κυπέλλου Κυπελλούχων Ευρώπης της σεζόν 1979–80, την τελευταία του σεζόν με τον σύλλογο. Καθ' όλη τη διάρκεια της επαγγελματικής του ποδοσφαιρικής καριέρας ως αμυντικός, ο Μορίνι δεν σκόραρε ποτέ γκολ. Αν και φάνηκε να σκοράρει μία φορά κατά τη διάρκεια ενός φιλικού τουρνουά, αυτό ακυρώθηκε. Ο Μορίνι ολοκλήρωσε την καριέρα του στον Καναδά με τους Τορόντο Μπλίζαρντ.   

 Διεθνής καριέρα 
Ο Μορίνι έκανε το διεθνές ντεμπούτο του με την εθνική Ιταλίας σε μια εντός έδρας νίκη με 1–0 επί της Τουρκίας στις 25 Φεβρουαρίου 1973,  ενώ ήταν μέλος της ιταλικής ομάδας που συμμετείχε στο Παγκόσμιο Κύπελλο του 1974. Έπαιξε για την Ιταλία 11 φορές μεταξύ του 1973 και του 1975.  Αν και εξακολουθούσε να είναι μέλος της εθνικής ομάδας της Ιταλίας στα μέσα της δεκαετίας του '70, ο Έντσο Μπεαρζότ δεν τον συμπεριέλαβε στην ιταλική ομάδα που τερμάτισε στην τέταρτη θέση στο Παγκόσμιο Κύπελλο του 1978. 

 Στυλ παιχνιδιού 
Ο Μορίνι ήταν ένας γρήγορος, δυνατός και επίμονος κεντρικός αμυντικός, με καλή τεχνική, ο οποίος ήταν γνωστός για την ικανότητά του στα τάκλιν, καθώς και για το στενό μαρκάρισμα των αντίπαλων επιθετικών. Το παρατσούκλι του ήταν «Μόργκαν ο Πειρατής» λόγω του ότι διέπρεπε στις μονομαχίες με την μπάλα. Παρά το φυσικό του στυλ παιχνιδιού, ήταν επίσης γνωστός για τη σωστή συμπεριφορά του στο γήπεδο και σπάνια διέπραττε επικίνδυνα μαρκαρίσματα.  Στο γήπεδο, ήταν επίσης γνωστός για την αντιπαλότητά του με τον επιθετικό της Ίντερ, Ρομπέρτο Μπονινσένια, που αργότερα έγινε συμπαίκτης του. 

 Προσωπική ζωή 
Ο Μορίνι είχε δύο γιους. Ο ένας είναι ο Γιάκοπο Μορίνι, ο οποίος είναι γνωστός για τον ρόλο του στην ιταλική τηλεοπτική εκπομπή "Le Iene", ενώ ο άλλος, ο Αντρέα, είναι τραγουδιστής και κιθαρίστας σε ένα συγκρότημα. 

 Διακρίσεις 
Γιουβέντους 

 Σέριε A : 1971–72, 1972–73, 1974–75, 1976–77, 1977–78
 Κύπελλο Ιταλίας: 1978–79
 Κύπελλο ΟΥΕΦΑ: 1976–77

Σαμπντόρια

 Σέριε Β: 1966–67

 Παραπομπές 

 Εξωτερικοί σύνδεσμοι 

 Προφίλ  στο Enciclopediadelcalcio.it 
 Προφίλ στο FIGC.it 

Κατηγορία:Παίκτες νικητές ΟΥΕΦΑ Γιουρόπα Λιγκ
Κατηγορία:Ποδοσφαιριστές Νορθ Αμέρικαν Σόκερ Λιγκ (1968-84)
Κατηγορία:Ποδοσφαιριστές ΟΚ Σαμπντόρια
Κατηγορία:Ποδοσφαιριστές Τορόντο Μπλίζαρτ (1971-1984)
Κατηγορία:Ποδοσφαιριστές Σέριε Β
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Γιουβέντους
Κατηγορία:Ποδοσφαιριστές Εθνικής Ιταλίας
Κατηγορία:Ποδοσφαιριστές Παγκοσμίου Κυπέλλου 1974